**KLAIPĖDOS LOPŠELIO – DARŽELIO „PAGRANDUKAS“**

**2019 METŲ „GILUMINIO“ AUDITO ATASKAITA**

**Įsivertinimo sritis:** 5. Ištekliai.

**Įsivertinimo rodikliai:** 5.2. Materialinė aplinka. 5.2.1. „Veiklos erdvė ir jos būklė mokykloje“,

 5.2.2. „Ugdymą (si) skatinanti aplinka“.

**Įsivertinimo tikslai:**

1. Išskirti pasirinkto rodiklio stipriuosius ir tobulintinus aspektus.
2. Informuoti įstaigos bendruomenę apie gautus rezultatus ir numatytus tobulinimosi žingsnius.

**Įsivertinimo laikas:** 2019 m. vasario-gegužės mėn.

**Veiklos kokybės įsivertinimui naudoti domenų rinkimo metodai**: anketinės apklausos, dokumentų analizė, pokalbis, stebėjimas.

Ugdymosi aplinka suprantama kaip erdvė, kurioje vaikai būna, ugdosi, bendrauja, tenkina fizinius, protinius ir emocinius poreikius. Informaciniuose šaltiniuose (Klaipėdos lopšelio-darželio “Pagrandukas” 2018 metų veiklos ataskaita; Klaipėdos lopšelio-darželio “Pagrandukas” 2019-2021-ųjų metų strateginis planas) teigiama, kad ugdymo(si) aplinka turi būti saugi, atliepianti šiuolaikinius ugdymo(si) ir higienos reikalavimus, pritaikyta individualiems poreikiams tekinti ir grupinei veiklai organizuoti.

**Stipriosios įsivertinimo pusės:**

1. Įstaigoje yra sukurtos erdvės ugdytinių fizinio aktyvumo užsiėmimams vesti ir aktyviai, judriai žaidybinei veiklai (sporto salė), meninei ir vaidybinei veiklai (meno kambarėlis), muzikinei veiklai (muzikos salė). Sudarytos sąlygos dirbti specialistams (logopedui, surdopedagogui), atskiri kabinetai: direktoriui, direktoriaus pavaduotojui ugdymui, direktoriaus pavaduotojui ir specialistui, visuomenės sveikatos priežiūros specialistui, raštinės administratoriui, įrengta patalpa minkštam inventoriui laikyti, staliaus dirbtuvės ir ūkinės patalpos rūsyje.
2. Klausos sutrikimų turintiems vaikams yra pritaikyti stalai ir garsinio signalo priemonės.
3. Baldai, įranga, ugdymo priemonės, ugdymosi aplinka yra patraukli, estetiška ir saugi (vaiko gerovės komisija kiekvienais metais vykdo ugdomosios aplinkos apžiūrą ir įvertinimą).
4. Ugdymosi aplinkoje atsispindi 2019 metų veiklos prioritetas – pozityvios emocinės aplinkos, lemiančios gerą mokinių ir mokytojų savijautą švietimo įstaigose, kūrimas, kurio tikslas – orientuoti ugdymą į vaiko saugumo, aktyvumo, saviraiškos galių tenkinimą, sudaryti kuo palankesnes sąlygas vaikui atsiskleisti ir tobulėti. Grupėse sukurti emocijų kampeliai, vykdoma „Gyvenimo įgūdžių programa“, įsigytos atitinkamos priemonės. Įstaigos tarybos iniciatyva atlikta apžiūra šiuo klausimu, taipogi buriama bendruomenė išvykoms, edukacinėms valandėlėms, patirties sklaidai „Kolega-kolegai“, kalendorinėms šventėms ir kitoms progoms paminėti.
5. Įstaigos erdvėse yra eksponuojami vaikų kūrybiniai darbai, patalpinami įvairių veiklų pėdsakai, svarbiausia informacija apie įstaigos veiklą, veiklos įvertinimus ir pasiekimus. Pagal įstaigos veiklos planą organizuojamos vaikų, jų tėvelių kūrybinių darbelių parodos.
6. Mūsų įstaigoje į ugdymo turinį yra integruota technologijomis grindžiama veikla. Turime galimybę naudotis nešiojamais kompiuteriais, belaide interneto prieiga, muzikos salėje įrengta multimedijos įranga, įsigytos šviesą nepraleidžiančios užuolaidos. Sėkmingai naudojamas elektroninis dienynas „Mūsų darželis“, visose grupėse yra šviesos stalai ar šviesos lentos.
7. Kasmet priemonių bei įrangos atnaujinimui skiriamos lėšos naudojamos tikslingai ir taupiai, sprendimai derinti su įstaigos savivaldos institucijomis, bendruomene.
8. Grupių aplinkoje sudarytos galimybės vaikams judėti, veikti, ilsėtis (2 priešmokyklinio ugdymo grupėse ir 2 ankstyvojo ugdymo grupėse yra atskiri miegamieji). Esama įranga ir priemonės atitinka vaikų poreikius. Aplinka yra saugi ir higieniška.
9. Įrengtas sveikatingumo takelis.
10. Pašalinti sutrūniję medžiai.

**Pokalbiai su vadovais ir kitais įstaigos darbuotojais, stebėjimai ir faktų fiksavimas, anketavimo rezultatai bei dokumentų apžvalga leidžia teigti, kad įstaigoje atlikta nemažai aplinką gerinančių darbų:**

1. Atnaujinti takai ir aikštynai. Teritorija prižiūrima, tvarkinga, estetiška, yra lauko priemonių.
2. Įsigyta baldų (nupirktos 3 priemonių ir 1 nusirengimo spinta vienam kabinetui, 3 rašomi stalai grupėms, 6 nerūdijančio plieno stalai ir lentynos virtuvei, 1 sofa ir 2 kėdės kabinetui).
3. Suremontuota vidaus patalpų (4 grupių sanitarinės patalpos, 1 grupė, 1 rūbinė ir 3 grupių įėjimai).
4. Vykdomi kontroliuojančių institucijų reikalavimai (sutvarkyti visų keturių laiptinių laiptų turėklai, lauko įrenginiai).
5. Grupės, meno kambarėlis, sporto salė ir specialistų kabinetai papildyti šiuolaikiškomis ugdomosiomis priemonėmis, spaudiniais.

**Silpnosios įsivertinimo pusės:**

1. Prasta pastato techninė būklė (sutrūkinėjęs išorinių sienų tinkas ir sujungimai, sutrūkinėjusios rūsio ir laiptinių vidinės sienos, susidėvėjusi elektros instaliacija ir vamzdynas), nesutvarkyta danga apie pavėsines lauke.
2. Lauko aplinka nepilnai išnaudojama vaikų aktyviam judėjimui, pažintinei veiklai ir kūrybiškumui atsiskleisti.
3. Lauke trūksta žaidimo įrenginių, naujų pavėsinių, suoliukų.
4. Logopedo kabinetas įrengtas šalia sporto salės.

**Išvados ir tobulinimosi žingsniai:**

1. Atlikdama giluminį auditą VAK grupė nustatė, kad Klaipėdos lopšelio-darželio „Pagrandukas“ materialinė aplinka atitinka vaikų ugdymo(si) poreikius. Anketų atsakymai leidžia konstatuoti, kad mokytojai įžvelgia dar galimų rezervų ugdomosios aplinkos ir erdvių gerinimui: lauko aikštynai ir erdvės galėtų pasipildyti priemonėmis laipiojimui, šokinėjimui, kabėjimui ant rankų, pusiausvyrai lavinti, šaškių stalu, išpaišytų žaidimų („klasės“, “labirintas“) formomis, kupolais, palapinėmis vasaros laikotarpiu ir pan.
2. Grupių erdves papildyti pačių pagamintomis ar įsigytomis priemonėmis vaikų pojūčiams lavinti (pvz. „Pojūčių kampelis, „Pojūčių lenta“, „Pojūčių laboratorija“, „Pojūčių takas“ ir pan.).
3. Siūloma kūrybiškiau išnaudoti esamas įstaigoje erdves vaikų poreikiams tenkinti ir edukaciniams užsiėmimams vesti, pvz.: koridoriuose, galerijoje, laiptinėse, kieme ir pan..
4. Atliepiant vaikų poreikius, peržiūrėti grupės erdves ir pertvarkyti kūrybiškiau, įdomiau ir patraukliau (galbūt laikinai atsisakant kai kurių priemonių, daiktų, kitoje vietoje patalpinant priemones, papildant netikėtais sprendimais ir pan.).
5. Ugdytojams tobulinti socialinę emocinę kompetencijas, taikyti patrauklius metodus ir būdus ugdymo procese.
6. Perspektyvoje įsirengti tyrinėjimų-pojūčių kambarėlį, kuriame būtų priemonių tyrinėjimams, eksperimentams, pažintinei veiklai bei interaktyvių priemonių.
7. Planuoti galimybę įkurti mokytojų kambarį.
8. Būti atsakingiems ir budriems dėl įstaigos aplinkos būklės. Laiku pranešti apie galimus pavojus vaiko, darbuotojų ir kitų aplinkinių sveikatai.
9. Atnaujinti sporto salę, meno kambarėlį, kiemo aplinką.
10. Įgyvendinat numatytus tobulinimosi žingsnius siūloma glaudžiai bendradarbiauti su įstaigos ugdytinių tėveliais, Įstaigos taryba, Tėvų taryba ir Klaipėdos miesto savivaldybe.

**Galutinė išvada: rodikliai 5.2.1. „Veiklos erdvė ir jos būklė mokykloje“ ir 5.2.2. „Ugdymą (si) skatinanti aplinka“ įvertintos 3-iame lygyje, t. y. gerai – pasiekimų daugiau negu trūkumų.**

Ataskaitą parengė VAK grupė